[{"text_idx": "#000000", "text": "Wang, 22-jara pakaj\u0302-kuriero, estas unu el dek milionoj da laboruloj en C\u0302inio, kiuj c\u0302iujare eklaboras. \"Mi laboras kiel pakaj\u0302-kuriero jam 3 jarojn kaj duono,\" li diris. \"Dum la pasintaj tagoj mi disdonis 300 pakaj\u0302ojn c\u0302iutage kaj ne povis fini mian laboron g\u0302is la noktomezo. Kvankam mi komplete elc\u0302erpig\u0302is, mia enspezo en tiu c\u0302i monato devas esti superinta la sumon de dekmil juanoj.\""}, {"text_idx": "#000001", "text": "Wang, sen bona eduka fono, simple venis al Pekino de sia hejmloko kaj komencis labori kiel laboristo por konstruado. Sed liaj gepatroj opiniis, ke tia laboro estas tre dang\u0302era. Do poste li forlasis tiun laboron kaj eklaboris en kompanio de pakaj\u0302-kuriera servo. Li diris: \"Mia amiko prezentis min al la nuna kompanio. Mi trovis, ke la salajro c\u0302i tie estas pli kontentiga ol tiu de la antau\u0306a laboro.\" Lia antau\u0306a estro c\u0302iumonate donis al li de 3 mil al 4 mil juanojn kaj liveris dormejon kaj mang\u0302ojn. Nun li povas gajni averag\u0302e inter 4 mil kaj 5 mil. La sumo grandig\u0302as se li pli diligente laboras au\u0306 dum la plej granda retvendado en la 11-a de novembro c\u0302iujara."}, {"text_idx": "#000002", "text": "En la c\u0302i-jara granda retvendado, la nombro de pakaj\u0302oj liveritaj superis 500 milionojn kun la kresko je 50% kompare kun la sama periodo de la lasta jaro. Tio signifas, ke el la 37% da c\u0302inoj au\u0306 8% da homoj en la tuta mondo ricevis almenau\u0306 unu pakaj\u0302on, kiu estis ekspedita de pakaj\u0302-kurieroj kiel Wang."}, {"text_idx": "#000003", "text": "Bona salajro kaj granda eblo de memprogreso estas la c\u0302efaj kialoj por tio, ke oni farig\u0302as pakaj\u0302-kurieroj. Por kompanioj de kurieraj servoj la nombro de kurieroj ankorau\u0306 ne sufic\u0302as, c\u0302ar en la lastaj jaroj pakaj\u0302oj pli kaj pli multig\u0302as. Lau\u0306 statistiko de Nielson, fama kompanio pri merkataj esploroj, en la 3-a kvarono de la jaro 2014, la antau\u0306vidita dungiteco en C\u0302inio iom kreskis, sed la kresko de la totala enlanda produkto-valoro de la lando samtempe estis nur 7.4%. Tio signifas, ke kvankam la ekonomia kresko falis, la dungiteco pligrandig\u0302is."}, {"text_idx": "#000004", "text": "Pan Jiancheng, vicdirektoro de la Centro por Observado kaj Analizado de la C\u0302ina Ekonomio de la S\u0302tata Statistika Buroo, diris, ke tiu fenomeno markas s\u0302ang\u0302ig\u0302on de la strukturo de la c\u0302ina ekonomio kaj la servaj industrioj fakte altiras pli multe da laborantoj ol la produktaj industrioj. \"Antau\u0306 kelkaj jaroj, la kresko de la totala enlanda produkto-valoro je 1% povis multigi milionojn da laboruloj kaj lastatempe, g\u0302i povas multigi 1.5 milionojn,\" li diris."}, {"text_idx": "#000005", "text": "La 10-an de septembro dum la somera Davos-Forumo, la c\u0302ina c\u0302efministro Li Keqiang diris dum la interparolado kun entreprenistoj, ke g\u0302is la fino de au\u0306gusto de la kuranta jaro, pliaj milionoj da homoj en la c\u0302inaj urboj kaj urbetoj trovis laboron, kaj jam plenumig\u0302is la plano de dungiteco por 2014. S\u0302ajnas, ke pakaj\u0302-kurieroj kiel Wang iom helpis lin por plenumi la celon."}]